(Rapport Uffiċjali u Rivedut)

Laqgħa Nru 8

It-Tlieta, 22 ta' Ottubru, 2013

Stampat fl-Uffiċċju tal-Iskrivan

Prezz €2.50

Laqgħa Nru 8

It-Tlieta, 22 ta' Ottubru, 2013

Il-Kumitat iltaqa' fil-Palazz, il-Belt Valletta, fis-7.02 p.m.

Il-Minuti tal-Laqgħa Nru. 07 li saret nhar il-Erbgħa, 16 ta' Ottubru 2013, ġew konfermati.

THE CHAIRPERSON (Onor. Deborah Schembri): Din hija l-ewwel laqgħa tas-Social Affairs Committee li għandu r-remit li jiddiskuti l-immigrazzjoni irregolari.

Jiena se nkun qiegħda mmexxi dan il-Kumitat bħala ċ-Chairperson tas-Social Affairs Committee filwaqt li l-Membri tal-lum huma differenti.

Ovvjament dan qed isir skont ftehim li kien intlaħaq fil-leġiżlatura l-oħra u li reġa' ġie mġedded fil-House Business Committee ftit tal-jiem ilu.

Nixtieq navża lil kull min qiegħed hawnhekk li dan il-Kumitat se jkun qiegħed jiġi streamed live fuq il-websajt tal-Parlament u għalhekk jekk hawn xi oġġezzjoni nitlobkom tgħiduli issa.

Ministru din il-laqgħa hija waħda li trid iddaħħalna daqsxejn fl-ispirtu ta' dak li se nkunu qegħdin niddiskutu fix-xhur li ġejjin fuq l-immigrazzjoni irregolari.

Dr Elaine Birmingham li hija r-riċerkatriċi tagħna għadha kemm għaddietli kopja tad-dokument "Irregular Immigrants; Refugees and Integration Policy Document", liema dokument imur lura għas-sena 2005.

Naħseb li wasal iż-żmien li dokument bħal dan jiġi revised anke minħabba l-fatt li dak iż-żmien konna għadna kif dħalna fl-Ewropa u llum l-affarijiet inbidlu.

U allura l-mistoqsija tiegħi tal-bidu se tkun fuq x'inhi l-pożizzjoni, jekk hemmx ħsieb li tiġi mġedda din it-tip ta' policy tal-Gvern peress li ġieli kellna problemi meta konna barra minn Malta sabiex ngħidu x'inhi l-policy Maltija, u jekk hemmx l-idea li fil-fatt ikollna a written policy li hija iktar aġġornata biex f'din il-leġiżlatura nkunu nistgħu nimxu fuqha.

EMANUEL MALLIA (Ministru għall-Intern u s-Sigurtà Nazzjonali): Ir-risposta tiegħi hi li jkollna politika li tkun dejjem speċifikata u li wieħed ikun jaf x'inhi hija ħaġa ideali imma meta titkellem fuq suġġett bħal dan, apparti dokument li jista' jagħtik statistika, nafu li s-sitwazzjonijiet jistgħu jinbidlu u allura jista' jkollok dokument li huwa validu llum imma ma jibqax validu għada.

Kif konna qegħdin ngħidu qabel ma bdejna din il-laqgħa dan is-suġġett huwa wieħed vast.

Pereżempju jista' jibda mill-kunċett ta' meta l-individwu ddeċieda li jitlaq mill-art tal-oriġini tiegħu, li ħafna drabi tkun art twelidu u allura għandek l-istudju ta' x'iġiegħel lil dak li jkun biex jitlaq minn hemmhekk.

Ovvjament ir-raġunijiet jistgħu jkunu varji.

Imbagħad minn hemmhekk jista' jkompli l-vjaġġ tiegħu u allura għandek l-indaġini fuq kif isir dan il-vjaġġ, fejn ħafna drabi dawn jispiċċaw il-Libya, u jekk hemmx organizzazzjonijiet li qed jieħdu ħsieb dan il-vjaġġ anke fuq l-art.

Imbagħad għandek is-sitwazzjoni l-oħra li għandha x'taqsam mal-problema tal-fruntieri li għandha l-Libya, liema fruntieri huma vasti u milli jidher huma kompletament miftuħa minħabba s-sitwazzjoni attwali.

Għalhekk wieħed irid jara s-sitwazzjoni tal-ġar tagħna l-Libya għax anke huma għandhom il-problema tal-immigranti irregolari.

Imbagħad għandek is-sitwazzjoni tal-immigrant irregolari li jiddeċiedi li jieħu dan ir-riskju biex isib grupp kriminali llegali li jorganizza t-tluq tiegħu fuq dawn id-dgħajjes, bl-iskop ħafna drabi jkun dak li jmur l-Italja.

Wieħed irid jidħol iktar fil-fond u naħseb li hawnhekk fejn il-Kummissjoni tal-Unjoni Eworpea qiegħda tonqos.

Inħoss li ħafna drabi dawn l-organizzazzjonijiet kriminali ma jkunux jeżistu biss fil-Libya imma jkollhom il-branki tagħhom x'aktarx anke f'pajjiżi Ewropej.

U allura forsi għadna ma dħalniex bħala Kummissjoni, bħala Unjoni Ewropea, biex insibu x'inhuma dawn l-attivitajiet u allura għandek bżonn tal-intelligence biex wieħed jipprova jara kif dawn qed imorru b'ċerti dgħajjes.

Il-mistoqsija tiegħi hija din; min huma l-iskippers ta' dawn id-dgħajjes?

Huma parti mill-ekwipaġġ?

Qed jagħtuhom dgħajsa biex imexxuha huma jew inkella dawn l-organizzazzjonijiet kriminali qed jagħtuhom ukoll kaptan biex imexxi d-dgħajsa?

Għandek imbagħad il-problemi l-oħra kollha li tista' tidħol fihom bħal pereżempju, il-liġi internazzjonali għax qegħdin fuq il-baħar u allura għandek il-kunċett tas-search and rescue u ż-żoni tas-search and rescue tiegħek.

Għandek regoli oħra internazzjonali ta' x'inhu distress u meta inti obbligat li tgħin lil dik il-biċċa tal-baħar li fuqha għandek dawn in-nies.

Jekk il-mutur tad-dgħajsa qiegħed jaħdem u allura m'għandhom l-ebda problemi għandek għalfejn tintervjeni?

Dak huwa distress jew mhux distress?

Imbagħad ladarba jaslu fid-destinazzjoni tagħhom, fejn pereżempju jkunu waslu Malta, nafu li Malta hija firmatarja ta' diversi obbligazzjonijiet internazzjonali, speċjalment fejn jidħol l-ażil, u allura dawn in-nies għandhom id-dritt fi żmien stipulat mil-liġi li japplikaw għall-ażil.

U naħseb li hawn Malta għandna sistema verament skont il-liġi u r-regoli internazzjonali, fejn għandna l-Kummissjoni tar-Refuġjati li qegħdin jilqgħu dawn l-applikazzjonijiet li qed jinstemgħu fi żmien relattivament raġonevoli għax huwa inqas minn sitt xhur.

Imbagħad għandek id-dritt tal-appell.

Qabel kien hemm żewġ tribunali tal-appell imma jiena deherli bħala Ministru li biex żgur ma jkollix backlog f'dawn l-appelli - għax iżjed ma dawn il-każijiet jinqatgħu malajr aktar ikun aħjar – żidt dak in-numru għal sitta.

Ovvjament mhux qed inżid xi spejjes għax in-nies li qegħdin fihom jitħallsu skont is-seduti li jattendu.

Kien hemm l-avukati tal-għajnuna legali li dawn in-nies għandhom dritt għalihom.

Dawn kien hemm sebgħa u issa se ntellgħuhom għal 14.

Ħafna drabi jkunu avukati li għadhom jibdew il-prattika tagħhom u jkunu kapaċi fis-suġġett.

Hawnhekk ukoll ma żidniex l-ispiża għax dawn jitħallsu skont kemm-il każ jingħatalhom u allura qegħdin b'dan il-mod naraw kif il-proċess ta' din l-applikazzjoni kemm jista' jkun tiġi deċiża malajr.

Dan ma jfissirx li hawnhekk spiċċajna mill-problema.

Jekk naraw it-tifsira u l-interpretazzjoni wiesgħa ta' dan il-kunċett tal-immigrazzjoni irregolari, nibdew naraw li dawk li l-applikazzjoni tagħhom tiġi aċċettata, u allura għandhom il-protezzjoni, ifisser li rridu naraw l-ammonti li fil-fatt għandna fit-territorju tagħna.

Dan il-Gvern ilu jisħaq li ġeografikament u demografikament in-numru dejjem qed jikber u għandna studju tal-Kummissjoni stess li tgħid x'inhuwa n-numru ideali ta' immigranti irregolari li jista' jkollna kull sena kif ukoll ta' x'inhuwa n-numru ideali ta' kemm għandu jkollna at any given moment in time.

U hawnhekk qegħdin nitkellmu fuq numru pjuttost żgħir!

Mela issa x'se nagħmlu bl-oħrajn?

Hemm min jgħidlek li dawn għandhom jintegraw fis-soċjetà lokali imma anke hawnhekk, għalina jinħolqu ċerti problemi.

L-ewwel nett kollox jiddependi mill-kunċett tal-immigrant irregolari nniffsu, li jrid jifhem li l-integrazzjoni tfisser li huwa għandu jirrispetta l-liġijiet, l-użanzi u l-kultura tal-pajjiż li qed jospitah.

Jista' jkollok żoni anke f'Malta fejn dan mhux qed isir u allura jkollok diversi nies Maltin u Għawdxin li jġibu 'l quddiem ċerti lmenti.

Dawn l-ilmenti ma jkunux kontra l-fatt li dawn jistgħu jintegraw imma għax dawn l-immigranti ma jkunux qegħdin isegwu l-kunċett ta' rispett lejn dak li huwa bażiku fl-integrazzjoni li huwa li tirrispetta l-kultura u l-użanzi u l-liġijiet ta' dak il-pajjiż li qed jospitak.

Imbagħad nidħlu fil-kwestjoni ta' rilokazzjoni.

Aħna nemmnu li la aħna bħala pajjiż nistgħu nieħdu biss numru ferm żgħir ta' persuni li jistgħu jiġu integrati, il-bqija għandhom jittieħdu mill-istati membri tal-Unjoni Ewropea li għandhom jassumu r-responsabilità tagħhom.

Hawnhekk jien mhux biss ngħid li dan huwa burden sharing imma huwa burden responsibility li kull stat membru għandu l-obbligu li jerfa' il-parti tiegħu skont id-daqs tal-pajjiż li għandu.

Ilkoll nafu li preżentement il-kunċett huwa wieħed ta' burden sharing volontarju, jiġifieri jekk stat membru jrid jieħu u jirriloka numru ta' persuni jista' jagħmlu b'mod volontarju għax m'hemm l-ebda obbligu legali sabiex jagħmel dan.

Dan is-suġġett qiegħed jinfetaħ bħalissa fl-Unjoni Ewropea.

Nixtieq nirrapporta lil dan il-Kumitat li fl-ewwel laqgħa li kelli mal-Kummissarju Cecilia Malstrom, konna ftiehmna li fil-laqgħa tal-Ministri ta' wara kien se jkollna laqgħa formali u bilaterali.

Naħseb li f'dik il-laqgħa domna ħafna niddiskutu s-suġġett, u l-istess Kummissarju esprimiet is-sitwazzjoni li peress li l-istati membri m'għandhom l-ebda obbligu sabiex jieħdu u jirrilokaw numru minn dawn il-persuni, qisu li hi ma tista' tagħmel xejn!

Il-Gvern Malti dehrlu li m'għandniex nagħlquh il-bieb għax fin-negozjati dejjem tajjeb li tħalli l-bieb imbexxaq biex mhux tkun għalaqt is-suġġett għal kollox imma dejjem tista' tkompli tiddiskuti.

U wara ċerta pressjoni staqsejna x'kien qiegħed jiġri hawnhekk.

Kif ngħidu bil-Latin "ad impossibilia nemo tenetur", jiġifieri jekk inti qiegħed f'sitwazzjoni impossibbli allura m'intix tenut?

Mhux qed ngħidu hekk imma x'inhi s-soluzzjoni?

Konna qbilna li jkun hemm forum fuq is-suġġett tal-immigrazzjoni irregolari u dan sar fil-25 ta' Settembru.

Il-Gvern bagħat żewġ esperti għal dan il-forum li fl-opinjoni tiegħi huma bravissimi f'dan il-kamp.

Waħda hija avukat u l-ieħor huwa espert, u t-tnejn ilhom jaħdmu fil-Ministeru f'dan il-kamp għal diversi snin.

Ilkoll nafu li kellna żewġ traġedji li donnu kienu l-wake up call u lkoll nafu l-istand li qiegħda tieħu Malta fejn qed tgħid li m'għandniex għalfejn nistennew dawn iż-żmenijiet biex nittrattaw dan is-suġġett.

Fl-aħħar Kunsill tal-Ministri, kemm aħna kif ukoll l-Italja – fejn jien kelli laqgħat mal-Ministru Taljan Alfano - konna ddeċidejna fuq ċerta strateġija li kellha tittieħed.

U peress li kienet għadha kif seħħet dik it-traġedja f'Lampedusa, iċ-Chairman ta' dak il-Kumitat talab lill-Ministru Taljan sabiex jitkellem l-ewwel wieħed u mbagħad aħna tkellimna eżattament warajh.

U hemmhekk konna qbilna dwar l-idea ta' task force biex din it-task force tipprova kemm jista' jkun issib soluzzjonijiet ħalli meta jiltaqa' is-summit tal-Prim Ministri li se jitlaqqa' nhar il-Ġimgħa, wieħed ikun ippreparat u jkollu ċerta stands.

Dan li qed ngħid huwa fuq meta dawn in-nies jingħataw il-protezzjoni.

Issa mbagħad għandek nies oħra li ma jingħatawx din il-protezzjoni, jiġifieri l-applikazzjoni tagħhom tiġi miċħuda.

Teknikament dawn nistgħu nsejħulhom immigranti illegali għax daħlu f'pajjiżna, applikaw skont ir-regolamenti u skont il-liġi, liema applikazzjoni ġiet irrifjutata, kellhom dritt għall-appell, ġew rifjutati u allura issa qegħdin f'Malta fi stat ta' illegalità.

Dan il-kunċett tant huwa wiesgħa li dawn in-nies li jkunu hawn ħafna drabi ma jistgħux jintbagħtu lura għax ma jkollhomx dokumentazzjoni fuqhom.

Aħna bħala Gvern irridu naraw kunċetti kif se nipprovaw naslu biex insolvu din is-sitwazzjoni.

Hawnhekk għamilna s-suġġerimenti tagħna u konvint li l-Prim Ministru se jidħol fihom ukoll nhar il-Ġimgħa.

Irridu nsibu mezz kif insolvu din is-sitwazzjoni.

Pereżempju hawnhekk l-iżjed li għandna huma immigranti irregolari mis-Somalja u mill-Eritrea imma mbagħad għandek ukoll oħrajn mill-Ghana u min-Niġerja.

Jekk taħt il-kappa tal-Unjoni Ewropea jkollna rappreżentant hawn Matla minn dawn il-pajjiżi nkunu nistgħu nsolvu ħafna affarijiet.

L-ewwel nett, meta jiġu immigranti irregolari fil-bidu jistgħu jgħidulek li ġejjin minn Timbuktu jew mis-Somalja għax inti ma tistax tivverifika minn fejn ġejjin.

Mela allura jkollok rappreżentant b'mod formali sabiex jagħmillek check-in ta' dak l-individwu u mbagħad jekk dan ikun rappreżentant tal-pajjiż, ikun jista' jgħin biex ikollok id-dokumentazzjoni li tiġi faċilitata.

Issa jekk dan jibqa' jirrifjuta jista' jkun hemm ċerti diffikultajiet imma żgur li aħna rridu naraw kif dawk li qegħdin hawn Malta illegalment jiġu ripatrijati lura f'pajjiżhom.

Ħalli nerġa' immur lura għad-diffikultajiet li jgħaddu minnhom dawn in-nies li qed jaqsmu mil-Libya u jissograw ħajjithom.

Jien u l-Onor.

Azzopardi konna fi programm il-ġimgħa l-oħra u magħna kien hemm neurosurgeon, li jekk minix sejjer żball kien jismu Dr Mason.

Dan qalilna li hu kien Sirjan u li tar b'mod legali għall-Eġittu u mbagħad minn hemmhekk qabad karozza u daħal il-Libya.

Meta wasal il-Libja mar fl-ambaxxata tal-Isvezja u talab biex japplika għall-ażil.

Ir-risposta tagħhom, skont dan in-neurosurgeon kienet li biex inti tapplika trid tkun fil-pajjiż.

Bir-raġun kollu dan in-neurosurgeon argumenta li dawn kienu qed jgħidulu li biex imur l-Isvezja biex japplika, irid imur illegalment!

Dan qal li huwa tilef lill-martu u lit-tliet uliedu u li kieku dawn aċċettaw l-applikazzjoni at soruce, hu la kien ikollu għalfejn imur għand l-organizzazzjoni kriminali fejn ħallashom US$1,200 kull wieħed u t-tfal US$500 biex jaqsam u jissogra ħajtu u kien ikun jaf jekk l-applikazzjoni tiegħu għall-ażil hijiex se tiġi aċċettata jew le.

U qal li kien ikun jaf il-futur u d-destin tiegħu x'kien se jkun.

Din hija xi ħaġa li, bl-ikbar rispett lejn Dr Mason, aħna bħala Gvern ma qgħadniex nistennew din it-teżi imma minn qabel għamilna dan l-argument fejn għedna li jekk aħna nieħdu r-relazzjonijiet tajba li jidher li għandna mal-Gvern Libjan preżenti, l-Unjoni Ewropea tista' tkompli bit-taħdidiet tagħha mal-Gvern Libjan biex taħt l-awspiċi tal-Unjoni Ewropea jkun hemm ċentru fejn jiġu milqugħha dawn l-applikazzjonijiet.

B'hekk tkun kissirt ir-racket kriminali għax ma jkollokx bżonnhom aktar lil dawn l-organizzazzjonijiet li qed isiru miljunarji minn fuq dawn in-nies.

Mela dan qed jgħid li ħallas US$1,200 u fuq dgħajsa jkollok mat-350 ippakkjati qishom sardines fl-istivi, tant li meta tegħreq id-dgħajsa lanqas biss ikollok ċans tgħid ammen!

Jekk tagħmel hekk tkissirhom lil dawn l-organizzazzjonijiet.

Allura dawn huma proposti li aħna qegħdin nagħmlu għaliex filwaqt li lkoll naqblu li l-ħajja hija l-aktar ħaġa prezzjuża għall-bniedem, u dwar dan m'għandna l-ebda dubju u alla ħares madwar din il-mejda jew bħala Gvern jew xi ħadd fil-Parlament jazzarda jgħid – u jkun miġnun jekk jgħid hekk - li aħna niġu naqgħu u nqumu mill-ħajja ta' dawn in-nies li qed jivjaġġaw u ma napprezzawx it-tbatijiet tagħhom, għalfejn telqu minn pajjiżhom, l-aspetti soċjali tagħhom, eċċ. Dawn l-affarijiet irridu narawhom kollha.

Jien kburi li ngħid li aħna dejjem, bil-limitazzjonijiet tagħna, salvajna l-ħajja tan-nies u dejjem tajna każ tal-ħajja ta' dawn in-nies.

Imma b'daqshekk ma jfissirx li l-problema eliminajniha.

Pereżempju, għandna wkoll il-kunċett tal-Frontex.

Ħafna nies jaħsbu li dawn għandhom id-dgħajjes tagħhom jew il-patrol boats tagħhom jew il-helicopters u ajruplani tagħhom imma fil-verità dawn m'għandhom xejn!

Dawn jikkoordinaw l-affarijiet biex meta jaraw inti x'għandek bżonn, iduru fuq l-istati l-oħra u jgħidulhom li mingħandek irrid helicopter, mingħandek irrid żewġ patrol boats u mingħandek irrid hekk, biex jien inkun nista' nikkoordina din l-operazzjoni.

(Interruzzjonijiet) Iva imma qabel ma jkun hemm il-beefing tal-Frontex irridu naraw ukoll bħala pajjiż - għax tinsiex li għandna l-interess nazzjonali tagħna - xi jfisser meta nkunu qed naċċettaw xi ħaġa bħal din.

Dan ifisser li meta dawn isibu lin-nies jaqbdu u jdaħħluhom fil-port tagħna?

Pereżempju aħna wżajna l-kunċett tad-dritt internazzjonali fil-każ tal-vapur Salamis, jiġifieri jekk issalva lil xi ħadd fis-search and rescue zone, inti trid tieħu lil dak li jkun fis-safe and nearest port.

Dak id-dritt internazzjonali se jibqa' japplika?

Kien għalhekk li f'dak il-każ aġixxejna b'dak il-mod għax dak il-vapur kien għadu kif ħiereġ mil-Libja, salva lil dawn in-nies, tellagħhom fuq il-vapur u għal skopijiet kummerċjali ma riedx jerġa' jdur lejn il-Libja imma baqa' għaddej u ddeċieda li jwaddabhom Malta.

Aħna deherilna li dan kien qed jikser id-dritt internazzjonali u allura ma tajnihx permess jidħol fl-ibħra territorjali tagħna.

Nieħu gost nisma' li llum hemm qbil li dan il-Gvern ħa deċiżjoni saġġa fuq dak il-każ.

Issa biex niġi lura għall-kwestjoni tal-Frontex jien nixtieq nara l-Frontex taġixxi fuq l-obbligazzjonijiet tagħha.

Pereżempju dawn għandhom l-obbligu li dawk in-nies li jiġu dikjarati bħala immigranti illegali, jipprovdulhom ajruplan biex jeħduhom lura.

Jien irrid nara li jidħlu fis-seħħ regolamenti fejn ikun hemm anke timelines minn meta bniedem ġiet miċħuda l-applikazzjoni tiegħu sa kemm tista' iddum il-Frontex biex tiġi b'ajruplan ħalli tieħu lura lil dik il-persuna u jekk din m'għandhiex dokumentazzjoni nesegwixxu dak li fil-fatt diġa' hemm u joħroġ jekk hemm bżonn passaport Ewropew.

Il-kunċett tant huwa vast li jien konvint li għalkemm qed nipprova nolqot diversi aspetti minnu, xorta se nħalli ċertu vojt.

Fil-bidu għedt li l-policy hija importanti imma ovvjament il-politika hija dinamika bħalma hija l-liġi.

Il-bieraħ seta' kellek sitwazzjoni mod u llum għandek sitwazzjoni mod ieħor.

Il-politika għallmitni - avolja jien għadni novizz ħdejn il-maġġor parti tas-sinjuri li għandi quddiemi - li s-sitwazzjonijiet u l-esiġenzi tal-istati jinbidlu.

Inti jista' jkollok pajjiż li jidher li mhux qed jaqbel ma' pajjiż ieħor fuq xi ħaġa imma dawn imbagħad jiftiehmu fuq xi ħaġa oħra perfettament u jkun hemm raġuni oħra għalfejn ikunu qed jifthiemu.

Il-politika hija xi ħaġa dinamika, bħalma hi l-liġi.

U allura s-sitwazzjonijiet jinbidlu.

Hawnhekk naqbel miegħek Sinjura Chairperson, li dak ir-rapport li sar fl-2005, wasal iż-żmien li almenu naslu biex innisslu l-politika tagħna, u aktar minn hekk, jien nixtieq li jkun hemm għaqda fuq dan il-kunċett.

Jien konvint li lkoll naqblu li meta wieħed imur f'dawn il-Kunsilli tal-Ministri - apparti ovvjament l-aura li jkollok il-ministri li jiltaqgħu ma' xulxin – ma jistax jippretendi li jkollok ħafna kliem li ma jsarraf f'xejn, fejn ikollok ħafna kliem imma mbagħad ma jkollokx fatti, fejn ħafna nies juru s-simpatija miegħek u jgħidulek kemm qed jiddispjaċihom bl-imwiet li qed iseħħu imma jibqħu ma jagħmlu xejn b'mod konkret biex isolvu din is-sitwazzjoni.

Jiena pprovajt nagħti lil dan il-Kumitat a bird's eye view tas-sitwazzjoni.

THE CHAIRPERSON: Napprezza ħafna l-intervent tiegħek għax kont verament konċiż compared mal-kobor ta' dan is-suġġett.

L-intenzjoni tiegħi matul dawn il-ġimgħat huwa li naqbdu l-iter li jgħaddu minnu dawn in-nies at different stages u l-problemi differenti li jista' jkollhom at different stages u niddiskutuhom biċċa biċċa f'seduti differenti.

Żgur li f'siegħa ma tistax tiddiskuti s-suġġett kollu.

Ovvjament, peress li għadna nibdew, it was a good start li aħna jkollna din l-introduzzjoni.

Li se nipprova nagħmel hu li se ngħaddi round mal-mejda biex naraw x'mistoqsijiet jista' ikun hemm miż-żewġ naħat.

Nitlob lil min qiegħed hawn ġew sabiex kemm jista' jkun - stante li din hija l-ewwel ġurnata fejn qed niltaqgħu mal-Ministru u qegħdin nitkellmu fuq affarijiet ġenerali - ma nkunux daqshekk speċifiċi fil-mistoqsijiet li nagħmlu.

Għad jiġi ż-żmien li niddiskutuhom ukoll u se jkun hawn nies oħra li nistgħu niddiskutu magħhom.

L-Onor.

JASON AZZOPARDI: Sinjura President, nirringrazzjak tal-kelma u nirringrazzja lilek ukoll Ministru tal-espożizzjoni tiegħek.

Min-naħa tiegħi se nipprova nkun telegrafiku u mbagħad inkunu nistgħu nidħlu f'aktar dettall f'laqgħat oħrajn.

Se niġbor numru ta' mistoqsijiet f'daqqa imma qabel xejn, jien u sħabi ta' din in-naħa qegħdin nersqu lejn dan il-Kumitat b'sens kbir ta' għarfien dwar is-sens li għandu jipprevali ta' x'inhu dejjem fl-interess nazzjonali u ta' dak li huwa sewwa moralment u sewwa skont il-liġi, kemm dik Maltija kif ukoll dik internazzjonali.

Għalhekk, altru milli nixtiequ li jkun hemm u li jiġi msawwar dak is-sens li għandu dejjem jipprevali fl-interess nazzjonali lil hinn minn kwalunkwe konsiderazzjoni oħra.

Dak huwa l-formamentis li bih jien u sħabi definittivament qegħdin nersqu lejn dan il-Kumitat.

Ministru qegħdin ftit ġranet biss 'il bogħod minn laqgħa importanti ħafna, li se ssir nhar il-Ħamis u l-Ġimgħa, liema laqgħa se jkun qiegħed jirrappreżenta lill-pajjiż il-Prim Ministru Malti.

Il-Ġimgħa hemm item importanti dwar l-immigrazzjoni.

Smajna u qrajna dwar l-aspettattiva li qiegħda tinbena, mhux biss f'Malta imma anke f'pajjiżi oħrajn dwar l-importanza ta' dan is-summit.

B'mod konkret x'inhu l-għan finali u għalxiex qed jimmira l-Gvern Malti bħala riżultat jew soluzzjoni li tkun ġusta, konkreta u raġjonevoli għal pajjiżna?

Minn Marzu lil hawn, kemm ilek fil-kariga, kien hemm min avviċinak fuq is-search and rescue area tagħna?

Qed nistaqsi dan mhux għax nawspika li hekk isir, anzi meta aħna konna fil-Gvern dejjem għamilniha ċara li s-search and rescue area ta' Malta hija vasta imma li bl-ebda mod ma konna lesti li nċedu pulzier minnha!

Inti taf li jkun hemm min jipprova jagħmel l-argument – mhux neċċessarjament minn Malta - li aħna għandna din ir-responsabilità kbira għax għandna search and rescue area kbira u allura jgħidilina li għandna nnaqqsuha biex innaqqsu mir-responsabilità tagħna.

Jien kontra dan ir-raġunament u n-naħa tal-Oppożizzjoni kontra wkoll.

Imma kien hemm xi darba fejn il-Gvern formalment jew informalment ġie avviċinat b'xi tip ta' proposta simili?

Jekk xi ħadd xi darba jagħmel tali avvanz, x'inhi fil-fehma tiegħek il-pożizzjoni tagħna?

Nerġa' ngħid li jien għamiltha ċara li m'għandna qatt inċedu s-search and rescue area ta' pajjiżna, kbira kemm hi kbira!

Kif tħares lejn il-proposta ta' task force u kif din tikkombaċa mad-disembarcation rule?

Bħalma taf hemm proposta ta' task force li testendi minn naħa sa oħra tal-Mediterran imma mbagħad kif jgħid il-Malti, kollox idur ma' min se jwaħħal il-ġonġol ma' għonq il-qattus!

Fl-aħħar mill-aħħar dawk il-persuni li jkunu salvati f'liema port se jiġu żbarkati?

U allura hawnhekk tidħol il-famuża Dublin 2.

Nitolbok biex tħossok liberu fuq jekk tridx tirrispondi jew le għax naf li din hija l-ewwel laqgħa u l-issue ta' Dublin 2 hija waħda vasta ħafna.

Jiġifieri jekk trid tirrispondini f'seduta oħra ma nsibx diffikultà.

Qed nagħmel dawn il-mistoqsijiet biex nifhem x'inhi l-fehma tal-Gvern fuq dawn il-punti.

Ġustament inti semmejt dak il-programm li konna fuqu u lkoll missitna mill-viċin din l-esperjenza ta' dan it-tabib li tilef il-familja tiegħu jew li jidher li tilifha, jien nittama li mhux hekk.

Imma dwar dawn l-aħħar traġedji li kellna x'inhu jagħmel il-Gvern biex jiffaċilita t-tlaqqigħ tal-familji li ġew mifruda minn dawn it-traġedji, fejn uħud minnhom qegħdin l-Italja u oħrajna qegħdin f'pajjiżna?

Smajna wkoll fil-media, anke dik Maltija, li huma qegħdin – issa jekk hux ġustament jew le ma nistax ngħaddi ġudizzju - iħossu ċertu tkaxkir tas-saqajn min-naħa tal-awtoritajiet Taljani.

Imma x'qed jagħmel il-Gvern biex jissoleċita n-naħa l-oħra ħalli dak li għandu jseħħ iseħħ u jekk huwa possibbli dawn il-familji jerġgħu jiltaqgħu flimkien wara li ġew mifruda sforz dawn it-traġedji hekk kbar?

Għalissa se nieqaf hawn biex nagħti spazju lill-sħabi li jixtiequ jitkellmu.

Grazzi.

THE CHAIRPERSON: Grazzi.

L-Onor.

SILVIO SCHEMBRI: L-ewwel nett Ministru nixtieq nirringrazzjak tad-dispożizzjoni tiegħek u ta' din l-introduzzjoni li għamiltilna.

Kif diġa' għedtu intom dan huwa suġġett li jiftaħ ħafna u fih ħafna punti.

Jien xtaqt insemmi żewġ punti partikolari.

Sinċerament nemmen li huwa impossibbli li wara dawn it-traġitti m'hemmx interess ekonomiku u li bilfors la tkun organizzata b'dan il-mod hemm xi interess ekonomiku.

Naħseb li hemm qbil li din hija attività kummerċjali.

X'qed isir differenti forsi minn din l-amministrazzjoni jew minn mindu ħadt it-tmexxija inti u minn dak li kien isir qabel?

Dan anke għaliex fejn tidħol l-immigrazzjoni irregolari nisimgħu ħafna affarijiet, dokumenti, laqgħat, konferenzi, eċċ u fejn forsi naqblu fuq ċerti punti imma fil-verità meta mbagħad tmur biex tmiss ir-riżultati n-nies hemm barra qed iħossu li finalment dawn mhumiex qed jaslu.

Jien sinċerament naħseb li fejn jidħol ir-razziżmu u l-estremitajiet, dan qed ikun riżultat ta' biża', fis-sens li hemm nies hemm barra li qegħdin jaraw li l-awtoritajiet qegħdin ifallu fuq din il-problema u li minkejja li ntqalu ħafna affarijiet matul dawn l-aħħar snin, - għax din il-problema ma ġietx magħna llum imma ilha numru ta' snin magħna - fil-verità il-problema aktar qiegħda tiggrava milli tissolva!

Wisq nibża' li meta mbagħad in-nies tibda tara dan ir-riżultat, se żżid il-problema tar-razziżmu għax jirrikorru għall-biża' u jipprovaw jieħdu l-liġi b'idejhom għaliex ikunu tilfu l-fiduċja fl-awtoritajiet.

U għalhekk nixtieq li forsi ssemmi daqsxejn iktar – b'mod ħafif għax imbagħad ikollna ċans nidħlu fil-fond f'laqgħat oħra - dwar x'qiegħed isir differenti minn din l-amministrazzjoni għax jekk qed isir kollox l-istess il-problema se tibqa' kif inhi.

Fil-fatt mir-riżultati li qed naraw u mis-soluzzjonijiet li kienu offruti fil-passat jidher li dawn ma tawx ir-riżultati meħtieġa u allura bilfors li jrid ikun hemm soluzzjonijiet differenti.

THE CHAIRPERSON: Grazzi.

L-Onor.

RYAN CALLUS: Jiena m'inix membru ta' dan il-Kumitat imma qiegħed nissostitwixxi membru ieħor, però ġaladarba jiena membru ta' din il-Kamra nixtieq nagħmel rimarka li forsi seta' kien ikun aħjar li kieku dan il-Kumitat tlaqqa' iktar kmieni.

Din hija awtokritika anke fid-dawl tal-iżviluppi li seħħew fil-baħar Mediterranju u anke fid-dawl tas-summit li qed isir u li se jsir din il-ġimgħa, fejn ovvjament huwa summit importanti ħafna għaliex qegħdin nissolevaw dan is-suġġett mill-Kunsill tal-Ministri sabiex jiġi diskuss fuq l-ogħla livell li huwa s-summit u fejn id-diskussjoni mbagħad taqa' f'idejn il-mexxejja tal-istati membri tal-Unjoni Ewropea u li fl-aħħar mill-aħħar huma l-persuni li jieħdu d-deċiżjonijiet f'isimna.

Min-naħa tiegħi se nkun konċiż biex ma nieħux ħafna ħin.

Il-Ministru għamel riferenza għall-interpretazzjoni tal-liġijiet internazzjonali ta' salvataġġ u ma tantx jidher li hawn xi diżgwid fl-interpretazzjoni ta' dawn il-liġijiet miż-żewġ naħat tal-Kamra.

Il-Ministru semma' l-każ tal-vapur Salamis imma kien hemm każ ieħor qabel ukoll u li jekk m'inix sejjer żball dan seħħ fl-2009 u kellu x'jaqsam mal-vapur MV Pinar del Rio.

Dakinhar il-Gvern Malti ħass li l-vapur kellu jsalpa lejn l-iktar port viċin u sigur għaliex dak kien fl-aħjar interess tal-persuni li kienu ġew salvati.

U naħseb li dan huwa punt importanti ħafna għaliex aħna għandna nkunu pajjiż li ma niddejqu qatt u m'għandna qatt noqogħdu lura milli nerfgħu r-responsabilitajiet tagħna internazzjonali.

Fejn imiss lilna li nsalvaw lin-nies għandna nagħmluh u m'għandna qatt nonqsu minn dak l-aspett.

Imma fejn hi responsabilità ta' stati membri oħra u anke ta' pajjiżi terzi li mhumiex parti mill-Unjoni Ewropea, hemmhekk għandna nżommu sod għaliex huwa importanti li bħalma nemmnu li r-responsabilità tagħna għandna nerfgħuha, għandna nesiġu wkoll li dan isir minn pajjiżi oħra li ovvjament huma ħafna ikbar minna u għandhom ħafna riżorsi aktar minna.

Se nagħmel ftit mistoqsijiet fil-qosor lill-Ministru.

Jekk m'inix sejjer żball, dan l-aħħar kellna f'Malta lill-Ministru tal-Affarijiet Barranin tal-Ghana u dan kien iltaqa' mal-Kumitat Permanenti għall-Affarijiet Barranin.

Ministru x'ħareġ minn din il-laqgħa?

Il-Ghana huwa pajjiż ta' oriġinu u forsi huwa wkoll pajjiż ta' tranżizzjoni … (Interruzzjonijiet) Naqblu li aktar jiġu nies mill-Eritrea u mis-Somalja.

Imma naħseb li huwa interessanti jekk forsi tirrapporta lil dan il-Kumitat bl-eżitu tad-diskussjonijiet li inti kellek mal-Ministru tal-Affarijiet Barranin tal-Ghana.

X'ħareġ b'mod konkret mil-laqgħat bilaterali li saru fil-marġini tal-Assemblea Ġenerali tan-Nazzjonijiet Uniti?

Naf li l-Prim Ministru kellu numru ta' laqgħat u issa għadda xahar minn mindu saru dawk il-laqgħat.

Allura x'azzjonijiet konkreti jew xi ftehim sar li se jwassal sabiex pajjiżna jkompli jtaffi mill-isfida li għandu?

Fl-aħħar mill-aħħar kif iħares il-Ministru lejn id-diskussjonijiet fuq livell Ewropew sabiex nidħlu fi trattati ma' pajjiżi ta' oriġinu u anke ma' pajjiżi ta' tranżitu?

Naħseb li s-sħubija tagħna fl-Unjoni Ewropea, jekk xejn ippermettitielna nissollevaw l-istatura ta' pajjiżna.

U li kieku kellna nidħlu f'diskussjonijiet ma' dawn il-pajjiżi, wisq probabbli naslu f'konklużjonijiet ħafna inqas milli kieku dawn id-diskussjonijiet isiru fuq livell Ewropew.

Ir-raġuni hi li l-Unjoni Ewropea, meta tiddiskuti, permezz tar-rappreżentanta għolja Catherine Ashton li qiegħda titkellem f'isem l-Unjoni Ewropea, qiegħda tagħmel dan f'isem it-28 stat membru tal-Unjoni Ewropea.

Id-determinazzjoni tiegħek Ministru li tagħfas fuq dan il-punt biex l-Unjoni Ewropea tkompli tisħaq - għax naħseb li s'issa m'għamlitx biżżejjed fid-diskussjonijiet tagħha – mal-pajjiżi ta' oriġinu u ta' tranżitu.

Li tgħallimt jien hu li ħafna drabi nħarsu lejn dawn il-pajjiżi li għandhom diffikultà għax uħud minnhom mhumiex demokratiċi u allura l-isfida biex tinnegozja hija ikbar għax qed titkellem ma' persuna li mhijiex eletta b'mod leġittimu mill-poplu.

L-importanza wkoll li mhux biss nibagħtu lura lil dawn in-nies - u hawnhekk qed nitkellem fuq persuni li nstabu li qegħdin jgħixu f'pajjiżna jew li daħlu fl-Unjoni Ewropea b'mod illegali – imma li eventwalment inħarsu lejn il-long term objective u li allura l-Unjoni Ewropea tinvesti f'dawn il-pajjiżi.

Nafu li wħud minn dawn in-nies li jkunu waslu fil-konfini Ewropej b'mod illegali, uħud minnhom ikunu għamlu dan għal skopijiet ekonomiċi.

U jekk irridu ntejbu l-ħajja ta' dawn il-persuni fil-pajjiżi tagħhom, irridu ninvestu u nemmen li l-Unjoni Ewropea għandha tagħfas ħafna iktar fuq dan il-punt.

U pajjiżna, fiċ-ċokon tiegħu, għandu jkompli jisfrutta mill-isħubija tiegħu fl-Unjoni Ewropea.

Nirringrazzjak.

THE CHAIRPERSON: Grazzi.

Issa l-ħin li fadal se nħallih għall-Ministru biex iwieġeb il-mistoqsijiet li sarulu.

Imma qabel se nirrispondi mistoqsija żgħira dwar ir-raġuni li tlaqqa l-Kumitat issa u mhux aktar qabel.

Biex jitlaqqa' dan il-Kumitat ovvjament kien hemm bżonn żewġ affarijiet; l-ewwelnett li n-nies li se jifformaw dan il-Kumitat ikunu magħrufa minni bħala Chairperson ta' dan il-Kumitat.

U ħaġa oħra li kien hemm bżonn hi li peress li dan il-Kumitat mhuwiex magħmul bi standing order partikolari imma kien maħluq fil-leġiżlatura preċedenti bi qbil bejn il-partijiet waqt laqgħa fil-House Business Committee u allura, li kieku ma reġax ġie mtella' fil-House Business Committee biex il-membri jaqblu li se jkun hemm l-istess terms of reference għal din il-leġiżlatura, dan il-Kumitat ma kienx jeżisti.

Fil-fatt l-ewwel darba li tela' fil-House Business Committee u kien hemm agreement li dan jerġa' jibda jitlaqqa', - fil-fatt dan seħħ il-ġimgħa l-oħra – jien mill-ewwel informajt lill-Membri maħtura sabiex inlaqqa' l-Kumitat minnufih.

EMANUEL MALLIA: Il-punti li saru mill-Onor.

Membri kollha huma ta' interess imma kif qal l-Onor.

Michael Falzon wieħed ikun jista' jidħol fil-fond tagħhom waqt laqgħat oħra għax huwa impossibbli li nwieġeb għall-mistoqsijiet kollha li saruli f'din l-aħħar kwarta.

L-Onor.

Jason Azzopardi staqsa dwar x'qiegħed jimmira għalih dan il-Gvern.

Ovvjament l-Onor.

Azzopardi kien ministru huwa wkoll u għandu esperjenza tal-Kunsill tal-Ministri.

Naħseb li waħda mill-affarijiet li għandna bżonn nagħmlu u li meta nagħmluha m'għandhiex titpoġġa fl-istaffa tal-arroganza, hi li wieħed f'dawn il-Kunsilli tal-Ministri jitkellem b'mod ċar fuq il-pożizzjoni tagħna u jekk ikun qed isir biss kliem u xejn fatti, dan allura ngħiduh.

Din ma nsejħilhiex arroganza imma bħala ministru, – u jien hekk għamilt s'issa meta attendejt – b'mod diplomatiku u b'mod li nwassal il-messaġġ tiegħi ma noħroġx mil-laqgħa jekk ma nkunx sodisfatt.

Pereżempju jista' ikollok suġġett – din innotajtha u mhux neċessarjament Malta - importanti ħafna għal pajjiż partikolari imma bil-mod ta' kif tiġi stradata din il-konferenza jpoġġulek dan is-suġġett bħala l-aħħar wieħed fuq l-aġenda.

U allura kulħadd ikun kważi telaq għax ħafna minnhom ikunu jridu jaqbdu l-ajruplan u dak li jkun isib ruħu li fi kwestjoni ta' ħames minuti jrid jiddiskuti dak is-suġġett daqshekk importanti għalih.

Jekk għandna punt li bħala pajjiż għandna bżonn niddiskutu, aħna se niddiskutuh u jekk wieħed joħroġ minn hemmhekk, irid joħroġ bil-premura li n-negozjati jridu jitkomplu, li l-bibien mhux qed jiġu magħluqa u li wieħed lives another day to fight his national interests.

Li hu interessanti wkoll hu li aħna qegħdin nipprovaw – din forsi nista' norbotha ma' dak li staqsieni l-Onor.

Schembri – naraw – din kienet ukoll ħolma ta' politiku fil-passat – li filwaqt li għandek pajjiżi tan-Nord, li meta jkun hemm suġġett interessanti li jolqot lilhom, dawn jiltaqgħu qabel u jkollhom kumitati minn qabel biex meta jiġu għall-Kunsill tal-Ministri jkollhom vuċi waħda u jagħmlu ċertu lobbying, - għandek ukoll l-Eastern countries fejn l-Unjoni Ewropea qiegħda wkoll tisdenihom bħala osservaturi – isir l-istess mill-pajjiżi tal-Mediterran, fosthom il-Portugall, Spanja, l-Italja, Ċipru, il-Greċja u Malta.

Huwa importanti li nibdew naħsbu f'dan is-sens għax il-problema tal-immigrazzjoni irregolari ma tolqotx lilna biss.

Proprju l-bieraħ kien hawn il-Prim Ministru Grieg li qal kif din il-problema qiegħda taffettwa ħafna lil pajjiżu.

U meta ngħidu għalxiex qed nimmiraw, il-kelma "timmira" f'dawn il-laqgħat ma tantx hija daqshekk dik il-kelma li wieħed għandu juża imma aktar għandna ngħidu wieħed x'jaspira li jasal għalih.

Aħna qegħdin nipprovaw naraw din is-sitwazzjoni.

Pereżempju, kemm ilni Ministru jidher li kien hemm diversi pajjiżi u ambaxxaturi li kkritikawna fuq is-sitwazzjoni tad-detenzjoni tagħna u li aħna nużaw is-sistema tad-detenzjoni għall-immigranti li jidħlu f'pajjiżna.

Jiena ngħid Allaħres m'għandniex din is-sistema!

Jiena bħala Ministru responsabbli mis-sigurtà nazzjonali.

U mela jien naf min huma dawn in-nies li qed jidħlu f'pajjiżna llegalment?

Dawn li jiġu f'pajjiżna bla dokumentazzjoni inti taf jekk fosthom għandekx xi membri ta' ċelloli terroristiċi?

U dawn jippretendu li aħna ma nagħmlux detenzjoni biex nistħarrġu fuq dawn in-nies u li mill-ewwel nitfgħuhom fit-toroq u fil-pjazez tagħna!

Jiena nixtieq nara bħala Ministru aktar sistema ta' intelligence biex naraw x'tip ta' nies qegħdin jiġuna hawnhekk, min huma n-nies li qegħdin jibqgħu f'pajjiżna, x'kuntatti jista' ikollhom, x'qiegħed jiġri u fejn qed ikunu.

Irridu naraw ukoll dan l-aspett.

Issa jkun hemm min jgħid li l-Unjoni Ewropea tatna l-miljuni tal-ewro fuq din il-kwestjoni.

Imma jien ngħid li din mhux qed tagħtina l-karità.

Bir-rispett kollu lejn kulħadd imma min joħroġ jgħid hekk l-ewwelnett jiena ngħidlu li mhux ġibna imma dawn ħadnihom bi dritt.

Hekk jonqos ukoll!

Mela għandek din is-sitwazzjoni, qiegħed tgħaddi minn dan kollu u ma tingħatax fondi tal-Unjoni Ewropea!

Anzi jiena ngħid kif qal il-Prim Ministru Grieg il-bieraħ u ċioè li jekk inti verament tieħu n-nitty gritty tas-sitwazzjoni, issib li aħna nitilfu qegħdin u mhux niggwadanjaw.

Pereżempju l-patrol boats tagħna on the go 24/7, mela din jekk suppost isservik tant snin se tispiċċa sservik inqas.

Dan apparti l-fuel li qed jintuża u mbagħad għandek l-ajruplan li qed jittajjar biex nagħmlu s-sorveljanza.

Din l-istess ħaġa bħal meta bniedem jitkellem fuq ix-xogħol; ix-xogħol huwa dritt tal-bniedem u jekk jien ipprovdejtlu x-xogħol għamilt dak li huwa fid-dover tiegħi li nagħmel.

L-istess ħaġa hawnhekk.

Jekk dawn jagħtuna l-fondi, qed jagħtuhomlna bi dritt u mhux b'xi kapaċità ta' xi ħadd.

Pereżempju, meta tkellimt mal-Kummissarju Malmstrom qaltli li hemm dawn il-fondi li nistgħu nużawhom u fil-fatt ħadna €2.5 miljun.

Imma l-kwestjoni mhijiex waħda finanzjarja għax bil-finanzi mhux se ssolvi l-problema li għandna.

Imbagħad l-Onor.

Azzopardi staqsa – din kienet mistoqsija pertinenti ħafna - dwar il-kwestjoni tat-tlaqqiegħ tal-familji.

Jien sal-lum stess rajt kif jintbagħat note verbal permezz tal-Ministeru tal-Affarijiet Esteri biex wieħed jipprova jħaffef kemm jista' ikun din is-sitwazzjoni.

F'din is-sitwazzjoni għandek nies li salvaw l-Italja u għandek nies oħra li qegħdin f'pajjiżna u ħadd ma jaf x'ġara minn xulxin.

It-trawma li għaddew minnha dawn in-nies hija kbira u għalhekk irridu nipprovaw naraw x'nagħmlu biex nispinġu lill-awtoritajiet Taljani ħalli jaċċelleraw dan il-proċess.

L-Onor.

Azzopardi staqsieni wkoll fuq id-Dublin II.

Kif qal tajjeb l-Onor.

Falzon naħseb li għandna bżonn seduta sħiħa biex niddiskutu din l-issue.

L-Onor.

Schembri qal – u jien naqbel miegħu – li din hija attività kummerċjali.

Ngħid ukoll li din mhijiex biss problema ta' Malta, l-Italja u l-pajjiżi fil-Mediterran u lanqas hija problema biss tal-Unjoni Ewropea imma ngħid li hija problema anke tal-United Nations għaliex hemm ħafna pajjiżi li għandhom ċerta għajnuna li jagħtu lil dawn il-pajjiżi minn fejn joriġinaw dawn in-nies u għallinqas, jista' ikun hemm affjatament biex jekk wieħed għandu bżonn li joħroġ dokumentazzjoni jew jaċċetta lura l-immigranti illegali, dawn għandhom jgħinu u jkunu kooperattivi.

L-Onor.

Callus staqsa dwar il-Ghana.

Milli jidher ma tantx għandna persuni mill-Ghana u naħseb li jekk wieħed jiġi miċħud mill-protezzjoni m'hemmx diffikultà sabiex jintbagħat lura.

U filwaqt li t-taħdidiet kienu mal-Ministeru tal-Affarijiet Esteri, peress li l-problema mhijiex hemm ma deherlix li għandi għalfejn nidħol fiha.

Imma l-Prim Ministru, meta kien għal-laqgħa tal-United Nations iltaqa' u bdew it-taħdidiet mas-Somalja, liema taħditiet ovvjament irridu nkompluhom.

Għandek parti mis-Somalja li għadha f'ċerti diffikultajiet mentri s-sitwazzjoni fis-Somaliland hija daqsxejn aħjar, però irridu dejjem naraw li sakemm persuna qiegħda tapplika għall-ażil, u allura għall-protezzjoni, inti ma tistax tagħti tagħrif dwarha għax inkella tkun qiegħed tipperikolaha.

Huwa biss jekk l-applikazzjoni tagħha għall-ażil tiġi aċċettata li inti tista' tibda tagħmel xi ħaġa mal-pajjiż partikolari għax inkella tkun qed tikser id-drittijiet fondamentali ta' dik il-persuna.

L-Onor.

Schembri semma' kif iħossu l-Malti u l-Għawdxi f'din is-sitwazzjoni.

Jiena naf li għandek ċerti żoni fejn għandhom ċerti problemi u filwaqt li wieħed irid jirrispetta l-protezzjoni li għandu jkollhom dawn in-nies, jiena nappella lil dawn in-nies sabiex josservaw il-liġijiet tagħna.

Kull persuna li tgħix f'dan it-territorju għandha tosserva l-liġi, hi min hi u ngħatatx jew le l-protezzjoni.

Fejn hemm ksur tal-liġi jiena nħoss li m'għandniex naħsbuha darbtejn biex nipprovaw inġibu l-ordni.

Għal-lum naħseb li ttrattajna dan is-suġġett.

Issa nitlobkom tgħiduli għall-futur liema huma s-suġġetti speċifiċi li tixtiequ tiddiskutu ħalli niġi ppreparat u jekk ikun hemm bżonn anke nġib xi statistika jew data oħra.

THE CHAIRPERSON: Ministru nirringrazzjak ħafna tal-ħin tiegħek.

Naħseb li issa nistgħu ngħaddu għal affarijiet oħra.

Kulma għandna hija korrispondenza waħda li hija ittra mibgħutha mingħand Dr Emy Bezzina.

Għandkom kopja quddiemkom biex tkunu tistgħu tarawha bil-kwiet.

JASON AZZOPARDI: Peress li din l-ittra hija ta' Dr Emy Bezzina u allura tirrikjedi ċertu ħsieb, nistgħu ningħataw iż-żmien biex inkunu nistgħu neżaminawha fid-dettall?

THE CHAIRPERSON: Bil-qalb kollha.

Fil-fatt hekk kont se nissuġġerixxi.

Ovvjament għamiltilkom kopja kollha biex tkunu tistgħu tarawha.

Li nissuġġerixxi li nagħmel, ġaladarba qegħdin hawnhekk - għalkemm hawn żewġ membri li huma sostituti ta' membri oħra – hu li nipprovaw naraw f'liema data se niltaqgħu biex forsi ma jkollniex daqshekk diżgwid fuq il-ġurnata magħżula.

Li nissuġġerixxi li nagħmlu fis-seduta li jmiss huwa sempliċement lista tas-suġġetti li se nkunu qegħdin niddiskutu waqt dawn il-laqgħat.

Peress li s-suġġett huwa vast ħafna rridu nagħżlu minn dik il-lista liema huma l-ikbar prioritajiet li għandna nibdew bihom.

(Interruzzjonijiet) Naħseb li għandek raġun.

Issa jekk hemm membri ta' dan il-Kumitat li jkollhom ideat fuq xi affarijiet li jridu jniżżlu fl-aġendi futuri, jgħadduhomli ħalli meta nippjana l-meeting li jmiss inkun nista' indaħħalhom.

Feel free li tagħtu l-ideat tagħkom anke qabel il-Kumitat.

Jiena l-kumitati tiegħi hekk inħobb immexxihom u nirringrazzja lil kull membru li attenda llum.

Ma nixtieqx li nippolitiċizzaw dan is-suġġett għax l-immigrazzjoni irregolari sfortunatament hija pjaga li teżisti f'kull pajjiż u hija xi ħaġa li taffettwa lilna lkoll.

Din hija plight ta' nies li huma verament fil-bżonn u allura nixtieq li nibqgħu nitrattawhom b'dan il-mod.

Nipprovaw naraw jekk hemmx data oħra fil-qrib li nistgħu naħsbu fuqha.

Grazzi.

JASON AZZOPARDI: Sinjura President, qabel xejn nirringrazzjak.

L-uniku diffikultà li għandi biex nikkommetti ruħi għal data hija ċ-chairmanship li qed ikolli nagħmel tal-Public Accounts Committee, fejn nittama li jkun hemm ċerta tqarrib ta' konklużjoni biex inkun tfajtha b'mod diplomatiku ħafna imma naħseb li fadlilna ftit għaddejjin.

Kieku idealment niltaqgħu l-ġimgħa d-dieħla kif qalet l-Onor.

Marlene Farrugia biex ikollna postmortem tal-Council.

Imma l-ġimgħa d-dieħla, jekk m'inix sejjer żball għandna PAC it-Tnejn u l-Erbgħa.

THE CHAIRPERSON: L-unika problema bil-ġimgħa d-dieħla hi li se nkun qiegħda Londra għax ġejt mistiedna bħala ċ-Chairperson tas-Social Affairs Committee fuq drug policy.

Għalhekk it-Tnejn, it-Tlieta u l-Erbgħa tad-dieħla mhux se nkun Malta.

JASON AZZOPARDI: Imbagħad il-ġimgħa ta' wara se jkun jum il-budget u allura dik il-ġimgħa out of the question.

L-Erbgħa 6 ta' Novembru hemm il-PAC imma rigward it-Tlieta ma nafx jekk hemmx xi ħaġa.

Sinjura President, inti l-ġimgħa d-dieħla se tkun imsiefra t-Tnejn, it-Tlieta u l-Erbgħa?

Imma ma niddejjaq xejn li kieku kellna niltaqgħu fi ġranet li mhumiex tal-Parlament.

Madankollu naf li ħafna minna jkunu mpenjati b'affarijiet oħra.

JASON AZZOPARDI: Mela l-aħjar nistennew sakemm tiġi inti lura u mbagħad la tirritorna lura nagħmlu ftit ta' abbokkament biex naraw meta nistgħu niltaqgħu.

THE CHAIRPERSON: Tajjeb.

Mela għal-lum nistgħu nieqfu hawnhekk u naġġorna din il-laqgħa.

Nirringrazzjakom.

Fis-8.05 p.m. il-Kumitat aġġorna għal data li kellha tiġi komunikata iktar tard

Proceedings, agenda, minutes and transcripts of the parliamentary committees soc


KUMITAT PERMANENTI DWAR L-AFFARIJIET SOĊJALI

LAQGĦA NRU 8

It-Tlieta, 22 ta' Ottubru, 2013

Il-Kumitat Permanenti dwar l-Affarijiet Soċjali ltaqa' fil-Palazz, il-Belt Valletta, fis-7.02 p.m.

L-Onor.

Deborah Schembri, President tal-Kumitat, ippresediet.

PREŻENTI: L-Onor.

Ryan Callus (sostitut) u l-Onor.

Dr Elaine Birmingham, Research Analyst mal-Kumitat dwar l-Affarijiet Soċjali, kienet preżenti għal din il-laqgħa.

Il-President tal-Kumitat qalet it-talba.

Iċ-Chairperson poġġiet fuq il-Mejda tal-Kamra:

Diskussjoni mal-Ministru Emanuel Mallia dwar l-Immigration Policy u d-Detetion Policy.

Iċ-Chairperson tal-Kumitat Permanenti dwar l-Affarijiet Soċjali, l-Onor Deborah Schembri, semmiet kif għal darb'oħra dan il-Kumitat ingħata r-remit li jiddiskuti l-immigrazzjoni irregolari.

Semmiet kif id-dokument "Irregular Immigrants; Refugees and Integration Policy Document" imur lura għas-sena 2005 u għalhekk kien wasal iż-żmien sabiex dan jiġi rivedut.

Għaldaqstant staqsiet lill-Ministru Mallia dwar jekk hemmx ħsieb li tiġi mġedda l-policy tal-Gvern f'dan ir-rigward.

Il-Ministru Emanuel Mallia ressaq il-preżentazzjoni tiegħu fuq dan is-suġġett.

Fost affarijiet oħra ta rendikont ta' dak li jgħaddu minnu dawn in-nies meta jiddeċiedu li jitilqu minn pajjiżhom.

Semma' kif hemm organizzazzjonijiet kriminali li ma jeżistux biss fil-Libja, minn fejn jitilqu l-maġġoranza ta' dawn in-nies, imma li dawn l-organizzazzjonijiet jeżistu wkoll fl-Ewropa.

U għalhekk il-bżonn li jiġu meqruda dawn iċ-ċrieki.

Il-Ministru saħaq ukoll fuq il-burden sharing u l-burden responsibility mill-pajjiżi tal-Unjoni Ewropea ħalli jgħinu lil dawk il-pajjiżi li qed jidħlu għandhom dawn ir-refuġjati rregolari.

Il-Membri preżenti għal din il-laqgħa għamlu numru ta' mistoqsijiet lill-Ministru Mallia, li min-naħa tiegħu wieġeb għall-mistqosijiet li sarulu.

Fl-aħħarnett iċ-Chairperson talbet lill-Membri tal-Kumitat sabiex fil-laqgħa li jmiss kulħadd jagħmel lista tas-suġġetti li se jkunu qegħdin jiddiskutu fil-laqgħat sussegwenti.

Wara kien hemm diskussjoni.

Fit-8.05 p.m. il-Kumitat aġġorna għal data li kellha titħabbar aktar tard.

SKRIVAN TAL-KUMITAT

PRESIDENT TAL-KUMITAT

Proceedings, agenda, minutes and transcripts of the parliamentary committees docx


KUMITATI TAL-KAMRA TAD-DEPUTATI

KUMITAT PERMANENTI DWAR L-AFFARIJIET SOĊJALI

AVVIŻ

Laqgħa Nru 9

L-Erbgħa, 23 ta' Ottubru, 2013

L-Onor.

Deborah Schembri, President tal-Kumitat dwar l-Affarijiet Soċjali tavża li l-Kumitat se jiltaqa' nhar l-Erbgħa, 23 ta' Ottubru, 2013 fis-6.30 p.m. fil-Kamra tal-Kumitati fil-Palazz il-Belt b'din l-aġenda:-

Diskussjoni dwar l-ittra mibgħuta lill-Kumitat mill-Onor.

Toni Bezzina fuq l-inċidenti bil-karozzi fit-toroq ta' pajjiżna.

Diskussjoni mill-Membri tal-Kumitat dwar ir-rapport tal-GWU fuq il-Prekarjat – Kontinwazzjoni.

Affarijiet Oħra.


KUMITAT PERMANENTI DWAR L-AFFARIJIET BARRANIN U EWROPEJ

(Rapport Uffiċjali u Rivedut)

Laqgħa Nru 9

L-Erbgħa, 23 ta' Ottubru 2013

Stampat fl-Uffiċċju tal-Iskrivan

Prezz €2.50

Laqgħa Nru 9

L-Erbgħa, 23 ta' Ottubru, 2013

Il-Kumitat iltaqa' fil-Palazz, il-Belt Valletta, f'12.08 p.m.

Il-Minuti tal-Laqgħa Nru 8, li saret nhar il-Ġimgħa, 27 ta' Settembru 2013, ġew ikkonfermati.

THE CHAIRMAN (Onor. Chris Fearne): Għandna żewġ items ta' korispondenza.

L-ewwel waħda hija mill-iSpeaker tal-Parlament, li għaddielna ittra mingħand l-iSpeaker tal-Parlament Sirjan fejn qed jipprova jispjega s-sitwazzjoni li għaddejja fis-Sirja min-naħa tal-Gvern, u talabna biex nifhmu li din hija kriżi umanitarja.

Qed insemmiha hawnhekk mhux biex nagħtu appoġġ lill-Gvern Sirjan, għax aħna diġà ddikjarajna li nemmnu li r-ribelli huma r-rappreżentanza xierqa tal-poplu Sirjan.

Imma, ladarba kellna din il-korrispondenza, irrid insemmiha.

Għandna wkoll ittra datata 18 ta' Settembru 2013 u email datata 23 ta' Settembru 2013, fejn il-Viċi President tal-Kummissjoni qed jgħarrafna li l-parlamenti nazzjonali u l-Parlament Ewropew se jibdew jirċievu dokumenti li s'issa ma kenux qegħdin jirċievu, imma li kienu jintbagħtu biss lill-Gvernijiet.

Dawn id-dokumenti ma jkunux dokumenti klassifikati.

Dan se jżidilna x-xogħol għal Working Group 1 għax aktar se jkollna x'niddiskutu, imma dejjem tajjeb li deċiżjonijiet u regolamenti tal-Kummissjoni jkunu miftuħin għall-iskrutinju tal-parlamenti nazzjonali.

Jekk m'għandniex xi ngħidu fuq dawn iż-żewġ items ta' korrispondenza, nistgħu niġu għall-item prinċipali tal-lum, li huwa diskussjoni dwar il-proposta tal-Kummissjoni Ewropea dwar it-twaqqif ta' Uffiċċju tal-Prosekutur Pubbliku Ewropew.

DISKUSSJONI DWAR JEKK IL-PROPOSTA GĦAL REGOLAMENT TAL-KUNSILL DWAR IT-TWAQQIF TAL-UFFIĊĊJU TAL-PROSEKUTUR PUBBLIKU EWROPEW (KUMM(2013)534) TISSODISFAX IL-PRINĊIPJU TAS-SUSSIDJARJETÀ

THE CHAIRMAN: Din il-proposta diġà ddiskutejnieha darbtejn.

L-ewwel darba konna ddiskutejnieha f'dan il-Kumitat, fejn kien hawn preżenti s-Segretarju Parlamentari għall-Ġustizzja, ir-rappreżentanta tal-Kummissjoni li ġiet minn Brussell biex tispjegalna l-pożizzjoni min-naħa tal-Unjoni Ewropea, flimkien mal-Avukat Ġenerali li spjegalna l-pożizzjoni tiegħu.

Din il-proposta ddiskutejnieha wkoll fil-Working Group 1, liema kumitat jifli d-dokumenti tal-Unjoni Ewropea rigward is-sussidjarjetà.

Id-deċiżjoni tal-Working Group 1 kienet li għandna mmorru għal reasoned opinion li għandha tiġi diskussa u approvata minn dan il-Kumitat peress li hija ta' ċerta portata.

Fil-fatt, illum, għalhekk qed niltaqgħu.

Bagħtnielkom kopja tad-draft aħħari tar-reasoned opinion, u jekk tippermettuli, se nagħmel sommarju ta' dak li ddiskutejna fl-aħħar żewġ laqgħat, anke għall-benefiċċju ta' min ma kienx preżenti fl-aħħar żewġ laqgħat.

F'Lulju ta' din is-sena, il-Kummissjoni ressqet proposta rigward il-European Public Prosecutor's Office, l-EPPO, minħabba li dan l-uffiċċju huwa statutorju skont it-Trattat ta' Lisbona.

Bħala pajjiż, diġà ntrabatna li naċċettaw li jkun hemm dan l-EPPO.

Dan l-uffiċċju huwa bżonnjuż għax se jkun qed isaħħaħ idejn il-Kummissjoni fil-ġlieda kontra l-frodi u kontra kull reat li jista' jkollu interess finanzjarju tal-Unjoni.

Din il-funzjoni mhux neċessarjament jistgħu jagħmluha b'mod qawwi l-Istati Membri u li, għalissa, għall-prosekuzzjoni ta' reati ta' frodi, anke kontra l-Unjoni Ewropea nnifisha, dan huwa l-kompitu tal-Istati Membri individwalment.

Għalkemm l-OLAF tista' tagħmel l-investigazzjoni, ma tistax tressaq prosekuzzjoni, għax il-prosekuzzjoni jressquha l-Istati Membri.

B'din il-proposta tal-EPPO, il-Kummissjoni se jkollha iżjed saħħa li tkun tista' mhux biss tinvestiga b'mod amministrattiv, imma anke b'mod aktar profond u tressaq il-Qorti individwi u kumpaniji.

Kif spjegalna l-Avukat Ġenerali, din il-proposta se toħloq problemi lil Malta – u aħna fuq Malta qegħdin nitkellmu – mhux għax ma naqblux mal-Uffiċċju tal-EPPO, imma għax se jkun hemm problemi kostituzzjonali.

Dan għaliex, skont il-Kostituzzjoni, ma jista' jkun hemm ħadd fuq l-awtorità tal-Avukat Ġenerali, inkluż ebda uffiċjal inkarigat mill-Kummissjoni.

F'Malta, il-prassi u l-liġijiet dejjem inbnew billi l-Pulizija tinvestiga u tiftaħ il-proċeduri – intom kollha avukati u għalhekk tgħallmuni – imbagħad l-Avukat Ġenerali għandu d-dritt li li jkompli, iwaqqaf jew ibiddel il-mod kif issir prosekuzzjoni.

B'din il-proposta, fejn jidħlu affarijiet ta' frodi fuq skala Ewropea, kemm l-investigazzjoni kif ukoll il-prosekuzzjoni se tkun qed issir minn dan l-uffiċċju tal-EPPO, u allura se tbiddel il-prassi li ssir hawn Malta.

Aħna ddiskutejna dan fil-Working Group 1, u qegħdin nipproponu reasoned opinion li tgħid li, filwaqt li naqblu mat-twaqqif ta' Uffiċċju għall-Prosekutur Pubbliku Ewropew, ma nħossux li l-mod kif qed jiġi implimentat huwa l-inqas mod intrussiv.

Meta niġu għall-prinċipju tas-sussidjarjetà, dan il-punt huwa importanti, u għalhekk qed ngħidu li din il-proposta tista' ssir b'mod li ma jmissx daqshekk il-liġijiet u l-Kostituzzjoni ta' Malta.

Fil-fatt, f'din ir-reasoned opinion qed insemmu li hemm proposti minn gvernijiet oħrajn, pereżempju mill-gvernijiet Ġermaniż u Franċiż, li qegħdin jissuġġerixxu twaqqif tal-EPPO imma b'mod differenti, fejn, minflok b'mod vertikali, jkun iżjed orizzontali biex is-setgħat tal-pajjiżi membri individwali jibqgħu mhux mittiefsa, kif se jkunu mittiefsa b'din il-proposta.

Hawnhekk nixtieq niftaħ id-diskussjoni biex jekk għandna xi kummenti jew proposti differenti milli hemm fid-draft reasoned opinion, nitlobkom tressquhom ħalli nkunu nistgħu nieħdu deċiżjoni.

Nixtieq li nieħdu deċiżjoni llum, għax id-deadline biex nippreżentaw din ir-reasoned opinion lill-Kummisjoni huwa nhar it-Tnejn li ġej, 28 ta' Ottubru 2013.

Jekk illum naqblu fuq ir-reasoned opinion, inkun irrid nirrapporta lill-Kamra llum stess, biex imbagħad l-iSpeaker ikun jista' jippreżentaha nhar it-Tnejn li ġej.

FRANCIS ZAMMIT DIMECH: Sur President, nixtieq li nagħmel xi kummenti fil-qosor.

Jien m'għandix diffikultà mal-konklużjoni finali ta' din l-opinjoni, u wisq inqas li nagħlqu llum għax konxju anke mir-responsabilitajiet tat-termini f'ħaġa importanti bħal din.

M'iniex għalkollox konvint għalfejn qed nagħmlu din l-enfasi kollha fuq ir-raġunament tal-Kostituzzjoni ta' Malta, għax nassumi li l-Uffiċċju ta' Avukat Ġenerali f'ħafna pajjiżi fl-Ewropa – biex inkun eżatt, m'għandix dan l-istudju komparattiv – ħafna drabi huwa meqjus bħala enti indipendenti.

Għalhekk, meta qed nibbażaw ir-reasoned opinion fuq il-kwestjoni tal-Kostituzzjoni biss, naħseb li mhux l-aktar mod konvinċenti kif irressqu l-argument tagħna.

It-tieni nett, jekk qed nifhem tajjeb, fil-konklużjoni qed nenfasizzaw – u jien naqbel ma' din l-enfasi – li aħna m'aħniex kontra t-twaqqif tal-EPPO per se, imma m'aħniex naqblu mal-istruttura u l-kompetenza ta' dan l-uffiċċju.

Jekk għandna l-ħin biex xi ħadd jerġa' jifformula din ir-reasoned opinion u jitfa' d-dawl mill-ewwel fuq dan il-punt tas-sussidjarjetà – li jfisser li kull pajjiż membru, bl-istruttura orizzontali minflok vertikali, ikun qed jipparteċipa aħjar anke fil-funzjonament – naħseb li nkunu aktar konvinċenti.

Mill-bqija, m'għandix problema li nagħti l-appoġġ tiegħi għal din ir-reasoned opinion.

EDWARD ZAMMIT LEWIS (Segretarju Parlamentari għall-Kompetittivita u Tkabbir Ekonomiku): Sur President, nixtieq nagħmel mistoqsija ta' kjarifika u qed nagħmilha lilek, fl-assenza tal-Avukat Ġenerali.

Fit-tieni paragrafu tal-konklużjoni qed jintqal li qed naqblu mal-European Public Prosecutor per se, imma għandu jkun hemm struttura ta' kolleġjalità: dan qed jirreferi għall-kolleġjalità li jkun hemm il-Public Prosecutor fuq livell Ewropew, imbagħad l-Avukat Ġenerali ta' kull stat membru li jiltaqa' b'mod kolleġjali u jiddeċiedu dwarha, jew qed ngħidu li nneħħu l-European Public Prosecutor, u l-public prosecutors ta' kull stat membru jiltaqgħu bejniethom b'mod kolleġjali?

Ma nafx jekk l-Avukat Ġenerali spjegax dan il-punt.

THE CHAIRMAN: Aħna ma dħalniex f'dan il-punt għax iddiskutejna l-proposta kif inhi, u mhux x'inhuma l-alternattivi tagħha.

Forsi s-Sur Kenneth Curmi jista' jilluminana dwar dan.

Hemm proposta oħra mill-gvernijiet Grieg u Franċiż li ngħaqdu flimkien u qegħdin jipproponu alternattiva.

Meta aħna rajna din il-proposta, dehrilna li tagħmel iżjed sens minn din il-proposta.

IS-SUR KENNETH CURMI (Research Analyst): Għalkemm jien m'iniex espert legali, safejn nista' nifhem jien, skont il-proposta, l-istruttura li tal-EPPO se tkun kolleġjali, jiġifieri se jkun hemm l-EPPO u l-awtoritajiet min-naħa tal-pajjiżi membri, li bejniethom se jifformaw din l-istruttura kolleġjali.

Huma se jkollhom id-dritt tal-inizjattiva, għax l-EPPO se jkun the Prosecutor's Office.

THE CHAIRMAN: Tajjeb li niddiskutu dawn l-affarijiet, imma l-iżjed ħaġa importanti hija li naraw jekk din il-proposta tmissx is-sussidjarjetà jew le.

Aħna mhux neċessarjament irridu noffru alternattiva.

EDWARD ZAMMIT LEWIS: L-iskop, jekk qed nifhem sew, huwa li jkun hemm din l-istruttura tal-European Public Prosecutor, imma f'forma mhux ġerarkika, jiġifieri l-European Public Prosecutor, imbagħad il-Public Prosecutor tagħna fil-figura tal-Avukat Ġenerali, li jkun taħt il-European Public Prosecutor.

THE CHAIRMAN: Mhux hekk qegħdin jipproponu.

Huma qegħdin jipproponu li jkun hemm Public Prosecutor appuntat mill-Kummissjoni; imbagħad, f'kull pajjiż ikun hemm a delegate prosecutor li jkun impjegat u jkun hu responsabbli, jiġifieri lanqas mhu se jkun l-Avukat Ġenerali tagħna.

EDWARD ZAMMIT LEWIS: Jien rajt l-inkartament fejn huma qegħdin jipproponu li l-European Public Prosecutor, on his own initiative, jista' jinvestiga fejn isibu frodi li għandu x'jaqsam, pereżempju, ma' fondi Ewropej, f'pajjiżi membri.

Jekk qed nifhem sew il-konklużjoni – u jien nabbraċċaha – aħna qed ngħidu li għandu jkun hemm koordinament u sens ta' kolleġjalità fejn kemm il-European Public Prosecutor, u l-prosecutor tagħna, flimkien mal-prosecutors tal-Istati Membri, ikunu pari.

Jekk dan huwa l-każ, min-naħa tiegħi, naqbel ma' dik il-konklużjoni.

Nixtieq nirreferi wkoll għal dak li qal l-Onor.

Zammit Dimech, fejn semma l-motivazzjonijiet tagħna dwar ir-raġuni għalfejn se nopponu.

Naqbel miegħu li r-raġuni ewlenija m'għandhiex tkun li hemm xi tip ta' infrazzjoni tal-Kostituzzjoni ta' Malta minħabba l-irwol tal-Avukat Ġenerali.

Naħseb li l-prinċipju tas-sussidjarjetà huwa importanti u għandu jitqies fuq l-istess livell għax, l-ewwel nett, huwa prinċipju li nabbraċċaw, u huwa prinċipju fundamentali tal-istess Unjoni Ewropea li aħna, bħala pajjiż membru, dejjem sħaqna fuqu kemm ilna membri tal-Unjoni Ewropea.

Fl-opinjoni tiegħi, din għandha tkun il-motivazzjoni ewlenija ta' din ir-reasoned opinion.

FRANCIS ZAMMIT DIMECH: Forsi nistgħu nagħmlu re-wording f'dan is-sens: m'hemmx għalfejn li din ir-reasoned opinion terġa' tiġi quddiem dan il-Kumitat kemm-il darba qed naqblu dwar dawn il-parametri.

THE CHAIRMAN: Naħseb li xorta għandna nsemmu l-Kostituzzjoni tagħna.

MICHAEL FALZON: Il-pożizzjoni tagħna għandha tibqa' l-istess.

Naħseb li għandna nagħmlu enfasi fuq il-konċett u l-prinċipju tas-sussidjarjetà, għax b'hekk il-motivazzjoni tkun aktar fuq saqajn soda.

Ma ninsewx li l-prinċipju tas-sussidjarjetà huwa prinċipju fundamentali.

FRANCIS ZAMMIT DIMECH: L-opinjoni motivata rridu nagħmluha abbażi tal-prinċipju tas-sussidjarjetà, għax inkella mhemmx proċedura ta' opinjoni motivata.

IS-SUR KENNETH CURMI: Sur President, forsi nista' nagħti suġġeriment dwar ir-re-wording ta' din ir-reasoned opinion.

Fl-opinjoni tiegħi, biex inneħħu l-enfasi żejda li hemm fuq il-Kostituzzjoni, imma fl-istess ħin, xorta nsemmu l-Kostituzzjoni, naħseb li nistgħu nneħħu l-paragrafu li jibda "madankollu l-Parlament..." sal-"Kostituzzjoni ta' Malta", fejn hemm l-enfasi rigward il-problemi li jistgħu jiġu kkreati, kif issuġġerixxa l-Onor.

Imbagħad, inħallu li "l-Kostituzzjoni nazzjonali tagħna tesiġi li fl-eżeċizzju ..." għax hemmhekk l-enfasi qiegħed fuq li din il-proposta ma tonorax il-prinċipju tas-sussidjarjetà, u li r-relazzjoni għandha dejjem tinżamm qrib tal-livell nazzjonali.

Naħseb li t-tieni parti hija in line ma' dan li qed naqblu fuqu.

EDWARD ZAMMIT LEWIS: Jekk tippermettuli, din hija aktar kwestjoni ta' struttura, jiġifieri meta qed ngħidu f'"2..2 - Miżuri fil-proposta" u hemmhekk bdejna l-paragrafu b'"Madankollu" u bdejna bir-raġunar, hemmhekk nistgħu bħala point 1 jew point (a) nidħlu fil-prinċipju tas-sussidjarjetà għax, jekk il-motivazzjoni tagħna tkun ibbażata fuq il-prinċipju tas-sussidjarjetà, li huwa prinċipju tal-istess Unjoni Ewropea, għalhekk se jinftiehem mill-ewwel anke mill-Kummissjoni Ewropea.

Wara li nidħlu fuq il-prinċipju tas-sussidjarjetà, f'point 2 inkomplu fuq il-Kostituzzjoni, jiġifieri jkollna tip ta' struttura ta' motivazzjoni fejn nagħtu importanza lil dan il-prinċipju tas-sussidjarjetà.

Mhemmx għalfejn nerġgħu nivvintaw ir-rota, hawn qed naqbel mal-Onor.

L-unika ħaġa li kont nagħmel f'2.3 tal-konklużjoni, fejn qed insemmu l-istruttura ta' kulleġġ, kien li kont nispjegaha aħjar, jiġifieri nuru ċar x'qed nifhmu bħala kulleġġ u min għandu jpoġġi f'dan il-kulleġġ, biex nagħmluha ċara li l-European Public Prosecutor u l-prosekutur tagħna, li fil-liġi tagħna huwa l-Avukat Ġenerali, qed jitqiegħdu pari passu bħala saħħa u poter.

Fi kliem ieħor, qed nitlob kjarifika fuq dan il-punt.

MICHAEL FALZON: Effettivament, qed ngħidu li jitneħħa l-konċett ta' ġerarkija bejn il-prosekutur fuq livell ta' EPPO u l-prosekutur fuq livell nazzjonali.

THE CHAIRMAN: Onor. Carmelo Mifsud Bonnici, qed naraw l-aħjar wording ta' kif se nagħmlu l-RO, u kollha qed naqblu mas-suġġeriment tal-Onor.

Zammit Dimech li dak li jidher l-iżjed importanti għalina bħala parlament nazzjonali mhux neċessarjament se jkun l-iżjed li se jimpressjona lill-Kummissjoni.

Għalhekk, forsi ta' min ngħafsu l-iżjed fuq il-prinċipju tas-sussidjarjetà milli fuq il-fatt li lilna jagħmlilna problemi kostituzjonali.

Jekk tippermettuli, flimkien mas-Sur Kenneth Curmi u ma xi ħadd li jifhem f'din il-materja, se nirranġaw il-kliem, biex imbagħad nibgħatilkom email fil-ġranet li ġejjin ħalli nkunu nistgħu nirrapportaw lill-Kamra u mmexxu.

Qed neħodha li hawn qbil li bit-tibdil fil-wording f'dan is-sens, se nkunu nistgħu noħorġu din l-RO lill-Kummissjoni.

Tajjeb li ngħid li jidher li diġà hemm biżżejjed ROs minn pajjiżi differenti biex toħroġ yellow card fuq din il-proposta imma huwa tajjeb li bħala pajjiż, aħna wkoll nagħtu l-opinjoni tagħna.

KONSIDERAZZJONI TA' PROPOSTI LEĠISLATTIVI FIR-RIGWARD TAL-OSSERVANZA TAL-PRINĊIPJU TAS-SUSSIDJARJETÀ

THE CHAIRMAN: Il-Kumitat issa għandu l-20 proposta leġislattiva indikati hawn taħt maħruġa mill-istituzzjonijiet tal-Unjoni Ewropea flimkien mar-rapporti li saru fuqhom mir-research analyst tal-Kumitat li fir-rigward tagħhom ma jirriżultax li kien hemm ksur tal-prinċipju dwar is-sussidjarjetà:

Fir-rigward tal-proposta li ġejja l-Kumitat talab aktar informazzjoni dwar il-pożizzjoni li kienu qegħdin jieħdu Stati Membri oħra u allura d-dokument kellu jinżamm fuq l-aġenda ta' Grupp ta' Ħidma I:-

Is-soltu meta jkun ilu ma jiltaqa' l-Working Group 1 u jinġema' naqra xogħol, dawn nagħtuhom daqqa t'għajn f'dan il-Kumitat u jew ngħadduhom inkella nibagħtuhom lill-Working Group 1 biex jgħaddu hemmhekk.

Onor. Mifsud Bonnici, tixtieq iżżid xi ħaġa oħra?

IS-SUR KENNETH CURMI: Kif ftehmna, se nerġgħu nibdew pari passu maż-żmien tad-deadline.

Jekk dawn se jerġgħu jmorru quddiem Working Group 1 allura se nsibuha diffiċli biex inżommu mad-deadline.

Nissuġġerixxi li ladarba d-deadline huwa t-28 ta' Ottubru 2013, nistgħu narawhom fuq fuq għax ma narax li hemm breach u nagħdduhom.

CARMELO MIFSUD BONNICI: Naħseb li rridu nagħtu ftit aktar attenzjoni fuq COM(2013)560 dwar il-Financial allocation for certain Member States for the European Social Fund (EFS).

IS-SUR KENNETH CURMI: Din il-proposta qed iżżid commitment għal tliet pajjiżi, li huma Franza, l-Italja u Spanja.

Kien hemm negozjati fil-Multi-annual Financial Framework li jistabbilixxu kif se jqassmu ċerti flus għall-perijodu 2014 sal-2020, fejn ġie konkluż li għandhom jiżdiedu l-allokazzjonijiet lil dawn it-tliet pajjiżi għax ġew affettwati ħażin.

Ma nafx nidħol fiha teknikament, imma nista' nifhem li, pereżempju Spanja, ġiet affettwata ħażin ħafna mill-kriżi, fejn hemm problemi kbar ta' unemployment.

L-istess japplika għal Franza u l-Italja.

Għandek tliet pajjjiżi kbar li għandhom bżonn ta' aktar additional commitment.

Issa, għalkemm din l-inizjattiva se tkun interessanti fir-rigward ta' skrutinju, fuq in-naħa ta' sussidjarjetà, din hija azzjoni neċessarja li trid tittieħed mill-Unjoni Ewropea, li ma tistax tbiddel Multi-annual Financial Framework mod ieħor għax l-ebda pajjiż ma jista' unilaterally jiddeċiedi li se jżid jew inaqqas l-allokazzjoni.

Fl-opinjoni tiegħi, minn dan il-lat, mhemmx subsidiarity breach.

THE CHAIRMAN: Kenneth, ikkoreġini jekk żbaljat: din hija l-istess proposta fejn qegħdin jgħidu li se jingħataw fondi f'timeframe iqsar?

IS-SUR KENNETH CURMI: Le, naħseb inti qed tirreferi għal xi ħaġa oħra simili, imma differenti.

Fil-fatt, dawk kienu pajjiżi oħrajn.

Din hija żieda għal dawn it-tliet pajjiżi: Franza, l-Italja u Spanja.

Fil-fatt, iddeċidew li għandha tkun budgetary solution, i.e. mill-budget tal-Unjoni Ewropea stess, jiġifieri mill-ESF, għax ma tistax tittieħed minn imkien ieħor.

THE CHAIRMAN: Għandna xi kummenti oħrajn?

FRANCIS ZAMMIT DIMECH: Qed jolqotni l-fatt li hawn numru ta' parlamenti li bdew l-iskrutinju biex jaraw għandhomx jopponu.

IS-SUR KENNETH CURMI: Fil-fatt, il-Parlament Spanjol lesta dan l-iskrutinju u ma sabx breach.

FRANCIS ZAMMIT DIMECH: Ma nippretendix li se jara breach meta se jkollu allokazzjoni ikbar!

Kieku kienet bil-maqlub, naħseb li kien jara breach.

IS-SUR KENNETH CURMI: Li nista' nagħmel f'dan il-każ huwa li, peress li d-deadline hija l-5 ta' Novembru 2013, nista' niċċekkja biex naraw il-pożizzjoni tal-pajjiżi u l-updates li jkun hemm matul dan iż-żmien.

THE CHAIRMAN: Mela nistgħu nżommu din l-aġenda miftuħa u nerġgħu rressquha quddiem il-Working Group 1.

Din mhux nhar it-Tnejn se tagħlaq?

FRANCIS ZAMMIT DIMECH: Le, id-deadline hija l-5 ta' Novembru 2013.

THE CHAIRMAN: Jekk m'għandniex aktar xi nżidu, bil-permess tagħkom, jien u s-Sur-Kenneth Curmi nagħmlu r-rewording tal-RO, imbagħad nibagħtulkom email għada.

S'issa, m'għandniex data għal laqgħa oħra.

Nirringrazzjakom.

Fis-7.20 p.m., il-Kumitat aġġorna għal data u b'aġenda li kellhom jiġu kkomunikati aktar tard.

Proceedings, agenda, minutes and transcripts of the parliamentary committees bar